Limbažos

**APSTIPRINĀTS**

ar Limbažu novada domes

22.03.2018. sēdeslēmumu

(protokols Nr.6, 38.§)

**LIMBAŽU NOVADA PAŠVALDĪBAS**

**IEPIRKUMU KOMISIJAS NOLIKUMS**

1. **Vispārīgie noteikumi**
   1. Limbažu novada pašvaldības Iepirkumu komisija (turpmāk – Komisija) ir Limbažu novada pašvaldības Domes (turpmāk tekstā arī – Dome) izveidota pastāvīgi funkcionējoša komisija, kuras kompetencē ir Publisko iepirkumu likumā noteikto iepirkumu un iepirkuma procedūru veikšana Domes un tās pakļautībā esošu iestāžu un institūciju, Limbažu novada pašvaldības administrācijas un struktūrvienību vajadzībām, atbilstoši Publisko iepirkumu likumam un citiem normatīvajiem aktiem.
   2. Komisijas nolikums reglamentē Komisijas darbības vispārīgos noteikumus, Komisijas kompetenci, darba organizācijas pamatus un kārtību, veicot Publisko iepirkumu likumā noteiktos iepirkumus un iepirkuma procedūras, kā arī Komisijas administratīvās pārraudzības kārtību.
   3. Komisija savā darbībā ievēro Publisko iepirkumu likumu, likumu „Par pašvaldībām” kā arī citus spēkā esošos Latvijas Republikas normatīvos aktus, Limbažu novada Domes lēmumus, rīkojumus un šo nolikumu.
   4. Komisija ir neatkarīga Publisko iepirkumu likuma izpratnē un administratīvi pakļauta Limbažu novada Domei.
   5. Komisijas darbība tiek finansēta no pašvaldības budžeta līdzekļiem.
   6. Komisijai ir noteikta parauga veidlapa.
2. **Komisijas darbības mērķis, uzdevumi un tiesības**
   1. Komisijas darbības mērķis ir nodrošināt pašvaldības iepirkumiem paredzēto līdzekļu racionālu, efektīvu izlietošanu, pašvaldības iepirkumu atklātumu un piegādātāju brīvu konkurenci, kā arī vienlīdzīgu un taisnīgu attieksmi pret tiem.
   2. Komisija organizē Publisko iepirkumu likuma 8.panta pirmajā daļā minētās iepirkuma procedūras – atklātus konkursus, slēgtus konkursus, konkursa procedūras ar sarunām, konkursa dialogus, inovācijas partnerības procedūras, sarunu procedūras, likuma 8.panta otrajā daļā minētos metus konkursus, likuma 9.pantā minētos iepirkumus, kuriem nepiemēro Publisko iepirkumu likumā noteiktās iepirkuma procedūras, un likuma 10.pantā minētos Publisko iepirkumu likuma 2.pielikumā minētos pakalpojumu iepirkumus Limbažu novada pašvaldības administrācijas un struktūrvienību, Domes pakļautībā esošu pašvaldības iestāžu un institūciju vajadzībām.
   3. Komisijas uzdevumi ir:
      1. izskatīt pieteikumus konkrētiem Limbažu novada pašvaldības administrācijas un struktūrvienību, pašvaldības iestāžu un institūciju iepirkumiem vai iepirkuma procedūrām un lemt par iepirkuma vai iepirkuma procedūras organizēšanu, atbilstoši Publisko iepirkumu likumam un pašvaldības interesēm;
      2. nodrošināt nepieciešamo iepirkumu vai iepirkuma procedūru dokumentu sagatavošanu atbilstoši Publisko iepirkumu likuma normām un organizēt minēto iepirkumu vai iepirkuma procedūru norisi:
         1. izsludināt iepirkumus vai iepirkuma procedūras;
         2. pieņemt piedāvājumus un pieteikumus;
         3. atlasīt kandidātus saskaņā ar kandidātu atlases nolikumu, vērtēt pretendentus un pretendentu iesniegtos piedāvājumus saskaņā ar Komisijas apstiprinātiem iepirkumu vai iepirkuma procedūru dokumentiem, Publisko iepirkumu likumu, Ministru kabineta noteikumu un citu spēkā esošo normatīvo aktu normām;
         4. informēt pašvaldības izpilddirektoru, ja tiek konstatēti tādi apstākļi, kuru dēļ attiecīgais iepirkums vai iepirkuma procedūra būtu jāpārtrauc;
         5. protokolēt iepirkuma procesa gaitu;
         6. pieņemt motivētu lēmumu par iepirkuma vai iepirkuma procedūras rezultātiem;
         7. paziņot iepirkuma un iepirkuma procedūras rezultātus.
   4. Komisijai ir tiesības:
      1. uzaicināt uz Komisijas sēdēm pašvaldības, tai skaitā pagastu pārvalžu un pašvaldības iestāžu, amatpersonas un darbiniekus, kā arī citas ieinteresētās personas, izskatāmā iepirkuma jautājuma sekmīgai risināšanai un pamatota lēmuma pieņemšanai;
      2. saņemt no pašvaldības administrācijas un struktūrvienību, pagastu pārvalžu un pašvaldības iestāžu amatpersonām un darbiniekiem nepieciešamo informāciju (dokumentus, izziņas, aprēķinus, tehniskās specifikācijas u.c.) Komisijas kompetencē esošo jautājumu risināšanai;
      3. pēc iepirkuma vai iepirkuma procedūras uzsākšanas pieteikuma iesniedzēja norādījumiem pie iepirkuma vai iepirkuma procedūras dokumentu sagatavošanas pieaicināt ekspertu. Eksperta darba samaksa tiek veikta no pašvaldības budžeta līdzekļiem;
      4. izskatot jautājumus, pieaicināt ekspertus, nozaru speciālistus vai attiecīgā iepirkuma vai iepirkuma procedūras uzsākšanas pieteikuma iesniedzēju, kuru piedalīšanās nepieciešama attiecīgā iepirkuma vai iepirkuma procedūras veikšanai;
      5. pārtraukt iepirkumu vai iepirkuma procedūru;
      6. pieņemt pašvaldībai saistošu lēmumu par iepirkuma līguma slēgšanu;
      7. Komisijas kompetences ietvaros iesniegt lēmumu projektus izskatīšanai pašvaldības komiteju un Domes sēdēs;
      8. piedalīties Domes sēdēs un pārstāvēt tajās Komisiju tās kompetencē esošajos jautājumos;
      9. saņemt nepieciešamo informāciju lietvedības un arhīva sakārtošanas jautājumos no pašvaldības administrācijas darbiniekiem.
   5. Komisija ir atbildīga:
      1. par šajā nolikumā un Latvijas Republikas normatīvajos aktos noteikto pienākumu un uzdevumu savlaicīgu un kvalitatīvu izpildi;
      2. par iepirkuma procesu – iepirkuma vai iepirkuma procedūras norisi un likumības ievērošanu;
      3. par Komisijā skatāmo jautājumu laikā iegūtās informācijas konfidencialitātes saglabāšanu;
      4. Komisijas kompetencē esošu jautājumu risināšanu atbilstoši Domes nostādnēm, prioritātēm un prasībām.
3. **Komisijas struktūra un vadība**
   1. Komisiju 6 (sešu) Komisijas locekļu sastāvā apstiprina ar Domes lēmumu. Komisijas sekretārs ir pašvaldības iepirkumu speciālists.
   2. Komisijas priekšsēdētāju un priekšsēdētāja vietnieku no sava vidus ievēl Komisijas locekļi. Komisija ievēl Komisijas priekšsēdētāju uz 4 (četru) gadu termiņu. Komisijas lēmumu par Komisijas priekšsēdētāja un priekšsēdētāja vietnieka ievēlēšanu 5 (piecu) darba dienu laikā nosūta Limbažu novada pašvaldības Administratīvajai nodaļai.
   3. Komisija izveidojama šādā sastāvā:
      1. Komisijas priekšsēdētājs;
      2. Komisijas priekšsēdētāja vietnieks;
      3. 4 (četri) Komisijas locekļi.
   4. Komisijas sēžu protokolēšanu nodrošina Komisijas sekretārs.
   5. Komisijas darbības pārraudzību veic pašvaldības izpilddirektors.
   6. Komisijas priekšsēdētājs:
      1. plāno, organizē un vada Komisijas darbu atbilstoši spēkā esošajiem normatīvajiem aktiem un šim nolikumam;
      2. sagatavo jautājumus izskatīšanai Komisijas sēdē;
      3. nosaka Komisijas sēžu, sanāksmju vietu, laiku un darba kārtību;
      4. sasauc un vada Komisijas sēdes, sanāksmes;
      5. nosaka vai sadala Komisijas locekļu pienākumus, kontrolē un novērtē pienākumu izpildi;
      6. pēc pieprasījuma Domes sēdē ziņo par Komisijā skatītajiem jautājumiem;
      7. iesniedz Domei priekšlikumus, paskaidrojumus un ieteikumus jautājumos, kas ietilpst Komisijas kompetencē;
      8. atbild par visu Komisijas rīcībā nodoto un esošo materiālo vērtību un dokumentācijas saglabāšanu;
      9. koordinē Komisijas sadarbību ar pašvaldības iestādēm, struktūrvienībām un citām institūcijām;
      10. sagatavo informāciju un veic saraksti ar dažādām institūcijām par Komisijas kompetencē esošajiem jautājumiem;
      11. likumā noteiktajos gadījumos, pēc pasūtītāja lūguma un Komisijas lēmuma, pieaicina Komisijas darbā ekspertus neatkarīga un profesionāla viedokļa izteikšanai;
      12. ar Domes priekšsēdētāja pilnvarojumu pārstāv Komisiju visās valsts, pašvaldību vai privātajās institūcijās, tiesu iestādēs un sabiedriskajās organizācijās;
      13. paraksta Komisijas sēžu, sanāksmju protokolus, kā arī citus Komisijas dokumentus;
      14. organizē Komisijas pieņemto lēmumu izpildes kontroli.
   7. Komisijas priekšsēdētāja vietnieks pilda Komisijas priekšsēdētāja pienākumus viņa prombūtnes laikā vai uzdevumā.
   8. Komisijas sekretārs:
      1. organizē Komisijas sēdes un kārto Komisijas lietvedību (uzaicina uz Komisijas sēdēm izskatāmās lietas dalībniekus, sagatavo sēžu darba kārtību, sagatavo lēmumu projektus, nodrošina pieņemto lēmumu izsniegšanu vai nosūtīšanu adresātiem), veic lietu uzskaiti un nodrošina to saglabāšanu;
      2. protokolē Komisijas sēdes gaitu;
      3. pilda Komisijas priekšsēdētāja norādījumus;
      4. sagatavo Komisijas izskatīšanai nepieciešamā iepirkuma vai iepirkuma procedūras dokumentācijas projektu;
      5. sagatavo Komisijas sēžu, sanāksmju darba kārtību un saskaņo to ar Komisijas priekšsēdētāju;
      6. saskaņā ar Komisijas priekšsēdētāja rīkojumiem organizatoriski un tehniski sagatavo Komisijas sēdes, sanāksmes, iepirkumu vai iepirkuma procedūru norisi;
      7. pieņem piedāvājumus vai pieteikumus, kuri reģistrēti pašvaldības elektroniskajā dokumentu vadības sistēmā;
      8. apkopo visu Komisijas locekļu individuālos vērtējumus kopējā piedāvājumu vērtējuma tabulā un norāda katra pretendenta vērtējumu katrā kritērijā;
      9. sagatavo un noformē Komisijas sēžu un sanāksmju protokolus, ziņojumus, lēmumus un citus dokumentus;
      10. nodrošina Komisijas dokumentu noformēšanu, glabāšanu un nodošanu pašvaldības arhīvā;
      11. veic Komisijas kontaktpersonas pienākumus;
      12. sagatavo Komisijas darba pārskatus;
      13. nodrošina attiecīgās informācijas publicēšanu Iepirkumu uzraudzības biroja un pašvaldības tīmekļvietnē internetā;
      14. uzskaita Komisijas locekļu līdzdalību Komisijas sēdēs;
      15. veic citus uzdevumus Komisijas sekmīga darba nodrošināšanai.
   9. Komisijas locekļi:
      1. piedalās Komisijas sēdēs un sanāksmēs;
      2. atlasa kandidātus, pretendentus un vērtē to iesniegto pieteikumu, piedāvājumu atbilstību iepirkuma vai iepirkuma procedūras dokumentiem un Latvijas Republikā spēkā esošajos normatīvajos aktos noteiktajām prasībām, aizpilda individuālās vērtēšanas tabulas;
      3. dod individuālu vērtējumu par pretendentiem, kandidātiem un to iesniegtajiem piedāvājumiem, pieteikumiem saskaņā ar Publisko iepirkumu likumu, citiem normatīvajiem aktiem un attiecīgā iepirkuma vai iepirkuma procedūras dokumentiem;
      4. paraksta Komisijas sēžu, sanāksmju protokolus;
      5. pilda Komisijas priekšsēdētāja vai tā vietnieka norādījumus;
      6. ievēro Publisko iepirkumu likumā noteiktos Komisijas locekļa darbības ierobežojumus un aizliegumus;
      7. savās darbībās ir atbildīgi par Publisko iepirkumu likuma un citu spēkā esošo normatīvo aktu ievērošanu;
      8. iesniedz priekšlikumus Komisijas darba uzlabošanai.
   10. Komisijas locekļi var pārtraukt darbību Komisijā, iesniedzot iesniegumu Domē par savu pienākumu pildīšanas izbeigšanu.
   11. Komisijas locekļus no to pienākumu pildīšanas var atsaukt ar Domes lēmumu.
   12. Apstiprinot citu personu atsaukto vai darbību izbeigušo Komisijas locekļu vietā, Dome apstiprina Komisijas sastāva izmaiņas.
4. **Komisijas darba organizācija**
   1. Komisijas darbs tiek organizēts atbilstoši Publisko iepirkumu likuma, citu saistošo normatīvo aktu prasībām un šim nolikumam.
   2. Domes pakļautības iestādes un institūcijas, pašvaldības administrācijas un struktūrvienības, ja tās konkrēta iepirkuma vai iepirkuma procedūras veikšanai izmanto pašvaldības finanšu līdzekļus, Komisijai iesniedz rakstveida pieteikumu par iepirkuma vai iepirkuma procedūras uzsākšanu (Pielikums), kurā norāda iepirkuma priekšmetu, budžetā paredzēto līdzekļu apjomu, nepieciešamo izmaksu pozīcijas un aprēķinus, sagatavoto tehnisko specifikāciju, kā arī citu informāciju, kas nepieciešama iepirkuma vai iepirkuma procedūras veikšanai, atbilstoši to iekšējo normatīvo dokumentu prasībām.
   3. Komisija patstāvīgi, neatkarīgi izskata ar pašvaldības iepirkumiem saistītos jautājumus.
   4. Gadījumā, ja tiek rīkots būvdarbu iepirkums, kura paredzamā līgumcena ir augstāka par 20 000,00 EUR (divdesmit tūkstoši eiro)*,* Komisijas sēdē iepirkuma vai iepirkuma procedūras tehniskās specifikācijas izskatīšanai tiek pieaicināts pašvaldības Būvvaldes speciālists vai būvinženieris.
   5. Komisijas sekretārs, saņemot materiālus izskatīšanai Komisijas sēdē, sastāda darba kārtību, iesniedz to apstiprināšanai Komisijas priekšsēdētājam un pēc Komisijas priekšsēdētāja norādījumiem paziņo Komisijas locekļiem par nākamo Komisijas sēdi. Paziņojums par kārtējās sēdes norises laiku, vietu un darba kārtību ne vēlāk kā 2 (divas) darba dienas pirms kārtējās Komisijas sēdes nosūtāms Komisijas locekļiem uz viņu e-pasta adresēm.
   6. Komisijas darbs notiek sēdēs. Komisijas sēdes tiek sasauktas pēc vajadzības. Komisijas sēdi sasauc Komisijas priekšsēdētājs, nosakot sēdes norises vietu, laiku un darba kārtību. Par izmaiņām Komisijas sēdē Komisijas locekļiem tiek paziņots ne vēlāk kā 1 (vienu) darba dienu pirms Komisijas sēdes.
   7. Kārtējās Komisijas sēdes materiāliem ir jābūt pieejamiem elektroniski Komisijas locekļiem ne vēlāk kā 1 (vienu) darba dienu pirms Komisijas sēdes. Izņēmuma gadījumā, komisijai vienojoties, sēdes materiālus katram komisijas loceklim individuāli elektroniski var nenosūtīt, par to izdarot ierakstu komisijas sēdes protokolā.
   8. Komisija darbu veic koleģiāli. Komisija ir lemttiesīga, ja tās sēdē piedalās ne mazāk kā 4 (četri) Komisijas locekļi.
   9. Komisijas sēdē jautājumi tiek izskatīti atbilstoši sagatavotajai darba kārtībai.
   10. Komisijas sēdes ir slēgtas, izņemot Publisko iepirkumu likumā noteiktos gadījumus.
   11. Ja ar pašvaldības izpilddirektora rīkojumu ir noteikts, ka Komisijas priekšsēdētājs vai kāds no Komisijas locekļiem kontrolēs un uzraudzīs iepirkuma vai iepirkuma procedūras rezultātā noslēgtā iepirkuma līguma izpildi, tad viņš nedrīkst piedalīties jautājuma izskatīšanā par attiecīgo iepirkumu vai iepirkuma procedūru un piedalīties lēmuma pieņemšanā.
   12. Komisija uz sēdi var uzaicināt izskatāmā jautājuma iesniedzēju, kā arī citas ieinteresētās personas, ja uzskata, ka nepieciešama papildus informācija un paskaidrojumi jautājuma izskatīšanai. Par to izdarāms ieraksts Komisijas sēdes protokolā vai lēmumā.
   13. Saskaņā ar pašvaldības izpilddirektora rīkojumu, pie iepirkuma dokumentu sagatavošanas, iepirkuma vai iepirkuma procedūras jautājumu izlemšanas un piedāvājumu izvērtēšanas Komisija pieaicina ekspertu. Eksperts piedalās Komisijas sēdē bez balsstiesībām un izsaka Komisijai neatkarīgu profesionālu viedokli par izskatāmo jautājumu vai sniedz rakstveida atzinumu. Eksperta atzinumu pievieno iepirkuma vai iepirkuma procedūras dokumentiem. Komisijai sniegtajam eksperta atzinumam ir ieteikuma raksturs.
   14. Komisijas priekšsēdētājs, Komisijas locekļi, iepirkuma vai iepirkuma procedūras dokumentu sagatavotājs (pasūtītāja amatpersona vai darbinieks) un eksperti nedrīkst pārstāvēt pretendenta vai kandidāta intereses, kā arī nedrīkst būt saistīti ar pretendentu vai kandidātu.
   15. Katrs Komisijas loceklis piedāvājumu vērtē individuāli saskaņā ar iepirkuma procedūras vai iepirkumu dokumentos noteiktajiem izvērtēšanas kritērijiem.
   16. Visi klātesošie Komisijas locekļi parakstās uz pretendenta finanšu piedāvājuma.
   17. Komisija pieņem lēmumu ar klātesošo Komisijas locekļu vienkāršu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss. Komisijas loceklis nedrīkst atturēties no lēmuma pieņemšanas.
   18. Ja rodas domstarpības par Komisijas lēmuma saturu vai tā izpildes kārtību, lēmums ir spēkā tādā formulējumā, kādā tas ir fiksēts sēdes protokolā. Komisijas loceklis ir tiesīgs pieprasīt, lai viņa izteiktais viedoklis tiktu ierakstīts Komisijas sēdes protokolā vai lēmumā. Komisijas loceklim, kurš nepiekrīt Komisijas lēmumam, ir tiesības rakstiski pievienot protokolam savu viedokli.
   19. Komisijas sanāksmju un sēžu protokolus paraksta Komisijas priekšsēdētājs, visi klātesošie Komisijas locekļi un Komisijas sekretārs.
   20. Komisijas lēmums stājas spēkā ar tā pieņemšanas brīdi.
   21. Komisijas lēmums ir saistošs pasūtītājam, ja tiek slēgts iepirkuma līgums.
   22. Iepirkuma un iepirkuma procedūras norise tiek protokolēta. Komisijas sekretārs sagatavo iepirkuma procedūras ziņojumu saskaņā ar Publisko iepirkumu likuma normām.
   23. Iepirkumu un iepirkuma procedūru protokoli un citi dokumenti tiek noformēti atbilstoši Publisko iepirkumu likuma un citu spēkā esošo normatīvo aktu prasībām.
5. **Komisijas administratīvās pārraudzības kārtība**
   1. Komisijas sekretārs izstrādā un saskaņo ar Limbažu novada pašvaldības izpilddirektoru vispārējo, pa mēnešiem plānoto pašvaldības funkciju nodrošināšanai nepieciešamo iepirkumu grafiku kārtējam budžeta gadam un ikmēneša paredzamo iepirkumu plānus, kā arī veic paredzamās līgumcenas noteikšanu, lai piemērotu atbilstošu iepirkuma procedūru vai veiktu iepirkumu, veic līgumu summu kontroli atbilstoši veiktajai iepirkuma procedūrai vai iepirkumam.
   2. Pēc iepirkumā vai iepirkuma procedūrā iesniegto piedāvājumu atvēršanas, Komisijas sekretārs 2 (divu) darba dienu laikā elektroniski nosūta Limbažu novada pašvaldības izpilddirektoram informāciju par pretendentu finanšu piedāvājumos norādīto cenu bez pievienotās vērtības nodokļa.
   3. Komisijas lēmumu par iepirkuma vai iepirkuma procedūras rezultātiem Komisijas sekretārs nosūta pašvaldības izpilddirektoram, attiecīgā projekta, kura ietvaros tiek veikts iepirkums, vadītājam, attiecīgo pašvaldības iestāžu vai institūciju vadītājiem, pašvaldības ekonomistam, 3 (trīs) darba dienu laikā pēc minētā lēmuma pieņemšanas dienas.
   4. Informāciju par iepirkuma vai iepirkuma procedūras pārtraukšanu Komisijas sekretāram nekavējoties jānosūta pašvaldības izpilddirektoram, attiecīgā projekta, kura ietvaros tiek veikts iepirkums vai iepirkuma procedūra, vadītājam, attiecīgo pašvaldības iestāžu vai institūciju vadītājiem, pašvaldības ekonomistam un citām iesaistītajām personām.
6. **Komisijas darbības tiesiskuma nodrošināšana un pārskatu sniegšana**
   1. Komisijas pieņemto lēmumu vai rīcību neapmierinātā ieinteresētā persona ir tiesīga pārsūdzēt vai apstrīdēt Publisko iepirkumu likumā vai Administratīvā procesa likumā noteiktajā kārtībā.
   2. Iepirkumu komisija Domei sniedz pārskatu par savu darbību ne retāk kā 1 (vienu) reizi gadā. Pārskats par Komisijas darbību tiek iesniegts arī pēc Domes, Domes priekšsēdētāja vai viņa vietnieka pieprasījuma.
7. **Noslēguma jautājumi**
   1. Jautājumos, kuri nav atrunāti šajā nolikumā, Komisija rīkojas atbilstoši Publisko iepirkumu likumam un citiem spēkā esošajiem normatīvajiem aktiem.
   2. Komisijas nolikumu apstiprina un grozījumus tajā apstiprina Dome. Grozījumus nolikumā var ierosināt Komisijas priekšsēdētājs, pašvaldības izpilddirektors vai Domes priekšsēdētājs. Grozījumi nolikumā tiek veikti, ņemot vērā arī izmaiņas Publisko iepirkumu likumā un citos normatīvajos aktos.
   3. Komisijas priekšsēdētājs, priekšsēdētāja vietnieks un Komisijas locekļi saņem atlīdzību par piedalīšanos Komisijas sēdēs un citu ar Komisijas darbu saistīto pienākumu veikšanu Domes noteiktajā kārtībā un apmērā.
   4. Nolikums stājas spēkā ar 2018.gada 1.aprīli.
   5. Limbažu novada pašvaldības Iepirkumu komisijas nolikums, kas apstiprināts ar Limbažu novada domes 2016.gada 28.jūlija sēdes lēmumu (protokols Nr.17, 37.§), zaudē spēku ar 2018.gada 1.aprīli.

Limbažu novada pašvaldības

Domes priekšsēdētājs D.Zemmers

**PIELIKUMS**

Limbažu novada pašvaldības

Iepirkumu komisijas nolikumam

**SASKAŅOTS**

Limbažu novada pašvaldības izpilddirektors

\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_.gada \_\_.\_\_\_\_\_\_\_\_

**Limbažu novada pašvaldības**

**Iepirkumu komisijai**

**PIETEIKUMS**

**Par iepirkuma vai iepirkuma procedūras uzsākšanu**

Lūdzu organizēt iepirkumu/ iepirkuma procedūru preču iepirkšanai / pakalpojumu sniegšanai / būvdarbu veikšanai.

Pieteikuma iesniedzējs

(pašvaldības struktūrvienības / vietējās pārvaldes / pašvaldības iestādes nosaukums)

Kontaktpersona

(vārds, uzvārds, adrese, telefona Nr., faksa Nr., e-pasts)

**Iepirkuma**/ iepirkuma procedūras **nosaukums:**

Iepirkuma līguma summas apmaksa tiks veikta no šāda konta:

Banka konts Nr.

Projekta nosaukums (ja nepieciešams), kura ietvaros tiks veikts iepirkums/ iepirkuma procedūra

Preču piegādes, pakalpojumu sniegšanas vai būvdarbu izpildes vietas adrese

Paredzamā līgumcena bez PVN, EUR (*aptuvens vērtējums)*

Vēlamais darbu izpildes uzsākšanas laiks

Vēlamais izpildes termiņš *(līdz \_\_\_. (datums) / dienas/ mēneši no iepirkuma līguma noslēgšanas dienas)*

Līguma summas apmaksas nosacījumi

Garantijas laiks (ja nepieciešams)

Par iepirkuma līguma izpildi atbildīgā persona

(amats, vārds, uzvārds, tālruņa Nr., e-pasts)

Par šajā pieteikumā un tam pievienotajā tehniskajā specifikācijā minēto faktu un datu pareizību, patiesumu un atbilstību normatīvo aktu un Limbažu novada pašvaldības lēmumu un noteikumu prasībām atbildīgs ir šī iesnieguma parakstītājs.

**Pielikumā:**

1. Tehniskā specifikācija *(jāiesniedz pielikumā papīra formā un elektroniskā formā, nosūtot uz e-pastu:* [*iepirkumi@limbazi.lv*](mailto:dome@limbazi.lv) *)*;
2. Apliecinājums.

\_\_\_\_\_\_\_.gada \_\_\_\_.\_\_\_\_\_\_\_\_

Iesniedzējs *(vārds, uzvārds)*  \_\_\_\_\_\_\_\_\_\_\_\_\_\_\_

(paraksts)

# APLIECINĀJUMS

Es, apakšā parakstījies, iepirkuma/ iepirkuma procedūras \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(iepirkuma/ iepirkuma procedūras nosaukums)*, tehniskās specifikācijas sagatavotājs, apliecinu, ka nav tādu apstākļu, kuru dēļ varētu uzskatīt, ka es esmu ieinteresēts konkrēta pretendenta izvēlē vai darbībā. Būdams iepirkuma/ iepirkuma procedūras tehniskās specifikācijas sagatavotājs, darbošos tikai savu pilnvaru ietvaros, nenonākot interešu konfliktā.

Apliecinu, ka, būdams iepirkuma/ iepirkuma procedūras tehniskās specifikācijas sagatavotājs, neesmu saistīts ar konkrētu pretendentu Publisko iepirkumu likuma 25.panta pirmās daļas izpratnē.

|  |  |
| --- | --- |
| **Vārds, uzvārds** |  |
| **Paraksts** |  |
| **Datums** |  |